鈞天曲
作者：薛季宣
朝代：宋

paragraphs: 清都太皇居，窈在冥冥間。
神光貫中極，希微炯非煙。
紫宸邃以虛，絳闕高于天。
受職徠百靈，肅雍朝九寰。
大饗通明殿，張樂玉京山。
九奏感人心，萬舞形物先。
谷神靄清唱，黔嬴撫鳴彈。
緬彼世間音，下里何㛹娟。
闐闐響雷鼓，蹁躚舉雲鬟。
彗孛小垂手，日月兩彈丸。
陽春假優裝，投霓忽高弦。
壺矢一笑電，歌風發三嘆。
呼吸成千塵，神仙詎長年。
峨峨帝王都，積蘇浮九埏。
簫韶間猗那，鬭蟻蚊雷喧。
蟲沙與猿鶴，等細不足言。
遺音寄五柳，海山學成連。